Lærke Nolsoe Pedersen fagnar marki í leiknum við Frakka . AFP Heimsmeistarar Frakka eru úr leik í baráttunni um heimsmeistaratitil kvenna í handknattleik í Japan eftir ósigur gegn Dönum í hreinum úrslitaleik liðanna í síðasta leik B-riðils , 20:18 . Staðan í hálfleik var 9 : 7 fyrir Dani sem komust fjórum mörkum yfir um miðjan síðari hálfleik og náðu að halda út eftir æsispennandi lokamínútur . Stine Jørgensen tryggði sigurinn með tuttugasta markinu úr vítakasti þegar 10 sekúndur voru til leiksloka . Jørgensen var atkvæðamest í danska liðinu með 7 mörk og Anne Mette Hansen skoraði 5 . Sandra Toft varði 15 skot í danska markinu og var með 47 prósent markvörslu . Hjá Frökkum var Alexandra Lacrabere markahæst með 6 mörk . Danmörk fer því í milliriðil ásamt Suður-Kóreu sem vann riðilinn og Þýskalandi sem varð í öðru sæti og mætir Hollandi , Noregi og Serbíu sem fóru áfram úr A-riðlinum . Franska liðið þarf hins vegar að gera sér að góðu að fara í keppnina um Forsetabikarinn en hann hreppir það lið sem endar í þrettánda sæti mótsins .